रामगढ़ (अलवर)। सशस्त्र सीमा बल (एसएसबी) में भर्ती कराने के नाम पर बेरोजगारों से करोड़ों रुपए ठगने के आरोप में पुलिस ने फर्जी अफसर महावीर जाटव को गिरफ्तार किया है। ठगी का शिकार युवक राजस्थान और हरियाणा के हैं। वह भर्ती के लिए एक अभ्यर्थी से दो लाख रु. तक वसूलता था। अकेले रामगढ़ क्षेत्र में ही 83 युवकों से ठगी सामने आई है।
पुलिस के मुताबिक आरोपी ने एसएसबी के ट्रेनिंग सेंटर्स में आसानी से आने-जाने तथा कैंपस में ही फिटनेस टेस्ट लेने की बात कबूल की है। इस कारण आशंका है कि इस नेटवर्क में एसएसबी के अधिकारी या कर्मचारी भी शामिल हो सकते हैं। थाना प्रभारी जगदीश मीणा ने बताया कि आरोपी महावीर जाटव करीब चौदह माह पहले कस्बे की मूर्तिकार कालोनी में परिवार सहित रहने आया था।
उसने खुद को एसएसबी में अफसर बताकर युवकों को ठगना शुरू किया। वह फर्जी साइन व मुहर से एडमिशन कार्ड बनाने के बाद युवकों को एसएसबी के दिल्ली व फरीदाबाद सेंटर्स के पास ले जाकर फर्जी फिटनेस टेस्ट लेता था। फरीदाबाद के मेट्रो अस्पताल में एसएसबी सेंटर जयनगर बिहार के डॉ. विजय कुमार अरोड़ा की फर्जी मुहर से मेडिकल टेस्ट कराता था।
आरोपी ने कबूला है कि वह युवकों से पैसे वसूलने के बाद उन्हें सशस्त्र सीमा बल के घिटोरनी दिल्ली व फरीदाबाद स्थित ट्रेनिंग सेंटर्स पर भी ले गया। पुलिस के मुताबिक आरोपी ने बल के कार्यालय के पास ही अनेक युवकों का फर्जी फिटनेस टेस्ट लेने की बात भी कबूली है।
मुहर, वेबसाइट से लेकर मेडिकल टेस्ट तक सब फर्जी
आरोपी ने न केवल फर्जी वेबसाइट बना रखी थी, बल्कि फिटनेस व मेडिकल टेस्ट भी फर्जी लेता था। इसके लिए फर्जी मुहरें बनवा रखी थीं। फिटनेस व मेडिकल टेस्ट के बाद भी नौकरी नहीं मिली तो खानपुर निवासी सद्दीक ने मामला दर्ज कराया था। इसके बाद मामले का खुलासा हुआ और आरोपी को गिरफ्तार किया गया।
hin_Deva hin_Deva hin_Deva hin_Deva hin_Deva hin_Deva